text: To af 34 stjålne Wegner-stole fundet i en grøftekant
  22 januar 2018 kl. 17.22
  I sidste uge fik Nymindegab Kro stjålet 34 designerstole. Nu er to af dem fundet i en grøftekant tæt på kroen.
  I sidste uge mødte medarbejderne på Nymindegab Kro ind til et noget trist syn. Hele 34 ud af 40 Wegner Y-stole var væk. Stjålet i nattens mulm og mørke. Nu er to af de stjålne stole dukket op.
  - En lokal kvinde kom i går søndag med dem. Hun havde fundet dem i grøftekanten ved cykelstien på Redningsvejen, fortæller Mike Stege, der er Food and beverage manager på kroen, og fortsætter:
  - Stolene er Hans Wegners Y-stole i olieret eg og med sort bast som sæde. Stolene er meget nemme at genkende, da Nymindegab Kros logo er brændt ind i stellet.
  Mike Stage, Food and beverage manager: "Ingen skal bestemme hvilke stole, vi skal have på kroen, så vi skal nok få nogle nye smukke designerstole. Så må vi bare tage vores forholdsregler."
  - Logoet er brændt meget langt ind i stolene, så det er meget svært at slibe væk, siger Mike Stage, som ærgrer sig over tyveriet:
  - Ingen skal bestemme hvilke stole, vi skal have på kroen, så vi skal nok få nogle nye smukke designerstole. Så må vi bare tage vores forholdsregler, siger Mike Stage.
  